เงินบาทเปิดตลาดที่ 31.15/17 บาท
ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 31.15/17 ขยับอ่อนค่าเล็กน้อย
5 ต.ค. 2554

ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 31.15/17 ขยับอ่อนค่าเล็กน้อย
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.15/17 บาท/ดอลลาร์ ปรับตัวอ่อนค่าจากเย็นวานนี้ที่ระดับ 31.12/16 บาท/ดอลลาร์         
"(เงินบาท) ปรับตัวอ่อนค่านิดหน่อย เพราะเมื่อวานมีแรงซื้อผิดปกติที่ทำให้แข็งค่า" นักบริหารเงิน กล่าว
โดยปัจจัยที่ตลาดจับตาดูยังเป็นเรื่องปัญหาหนี้เสียของสหภาพยุโรป แม้วานนี้จะมีข่าวผู้นำประเทศในสหภาพยุโรปหารือกันเรื่องเพิ่มทุนให้สถาบันการเงิน แต่ตราบใดที่ยังไม่มีข้อสรุปก็คงเป็นเรื่องที่ต้องติดตามกันอย่างใกล้ชิดต่อไป และยังคงถือครองเงินดอลลาร์เป็นหลัก
สำหรับความเคลื่อนไหวของค่าเงินสกุลหลักต่างประเทศช่วงเช้านี้ เงินเยนอยู่ที่ระดับ 76.62/66 เยน/ดอลลาร์ จากระดับ 76.65/68 เยน/ดอลลาร์ ส่วนเงินยูโรอยู่ที่ระดับ 1.3278/3283 ดอลลาร์/ยูโร ปรับตัวแข็งค่าจากระดับ 1.3210/3213 ดอลลาร์/ยูโร
นักบริหารเงิน มองว่า ทิศทางการเคลื่อนไหวของเงินบาทค่อนข้างผันผวน แต่มีแนวโน้มอ่อนค่า โดยประเมินกรอบการเคลื่อนไหวของเงินบาทไว้ระหว่าง 31.10-31.20 บาท/ดอลลาร์